1.Introducere

Planul de acțiune al UE privind traficul de arme de foc pentru perioada 2020-2025,adoptat în iulie 2020, marchează punerea deplină în aplicare a Directivei privind armele de foc ca prioritate absolută, iar Agenda privind combaterea terorismului din decembrie 2020 a confirmat acest lucru.

Prezentul raport oferă o evaluare a aplicării Directivei 91/477/CEE a Consiliului din 18 iunie 1991 privind controlul achiziționării și deținerii de arme (denumită în continuare „Directiva privind armele de foc”), astfel cum se prevede la articolul 17 din aceasta în urma celei mai recente modificări, efectuată în 2017. Între timp, Directiva privind armele de foc și modificările sale succesive au fost înlocuite și abrogate prin și codificate în cadrul Directivei (UE) 2021/555 a Parlamentului European și a Consiliului din 24 martie 2021. Din motive de claritate, cu excepția cazului în care se indică altfel, numerotarea articolelor menționată în raport se referă la numerotarea din Directiva (UE) 2021/555, în prezent în vigoare.

În conformitate cu articolul 17 (în prezent articolul 24), raportul trebuie să examineze în special categoriile de arme de foc și aspecte legate de punerea în aplicare a sistemului pentru permisul european pentru arme de foc, de marcare și de impactul noilor tehnologii, cum ar fi imprimarea 3D, utilizarea codului QR și utilizarea identificării prin radiofrecvență (RFID). Astfel cum s-a anunțat în Strategia UE de combatere a criminalității organizate 2021-2025, prezentul raport identifică, de asemenea, mijloacele inițiale de îmbunătățire a cadrului juridic. La elaborarea prezentului raport, Comisia s-a bazat în principal pe măsurile de transpunere notificate de statele membre, precum și pe informațiile disponibile publicului.

În plus, în noiembrie 2019, Comisia a transmis statelor membre un chestionar detaliat privind subiectele menționate la articolul 17 (în prezent articolul 24), la care au răspuns 19 state membre. Comisia a prezentat un rezumat al acestor răspunsuri în cadrul reuniunii Comitetului pentru arme de foc din 18 decembrie 2019 și a purtat discuții preliminare în cadrul comitetului pe această bază.

În plus, Comisia a participat activ la acțiunea prioritară privind armele de foc a Platformei multidisciplinare europene împotriva amenințărilor infracționale (denumită în continuare „platforma privind armele de foc”) și la Grupul european de experți în materie de arme de foc, ceea ce a contribuit la identificarea amenințărilor actuale și potențiale legate de armele de foc și a impactului în ceea ce privește activitatea infracțională.

Cu toate acestea, din cauza întârzierilor semnificative de transpunere la nivel național, Comisia nu a putut efectua o evaluare completă a conformității legislației și practicilor naționale.

În iulie 2020, Biroul Națiunilor Unite pentru Droguri și Criminalitate a publicat un document tematic intitulat „Illicit Trafficking in Firearms, their Parts, Components and Ammunition to, from and across the European Union” (Traficul ilegal de arme de foc, piese și componente ale acestora, precum și de muniții către, dinspre și pe teritoriul Uniunii Europene), care oferă o analiză și recomandări de politică importante cu privire la amenințările actuale și lacunele juridice în ceea ce privește controlul armelor de foc la nivel mondial.

2.Punerea în aplicare a Directivei privind armele de foc

Directiva privind armele de foc reglementează achiziționarea, deținerea și comerțul cu arme de foc pentru uz civil (de exemplu, armele de foc folosite pentru tir sportiv și vânătoare) în interiorul UE. Aceasta stabilește standarde minime comune, pe care toate statele membre trebuie să le transpună în dreptul lor intern în domeniul armelor, și vizează obținerea unui echilibru între obiectivele pieței interne (și anume, circulația transfrontalieră a armelor de foc) și obiectivele de politică de securitate (și anume, nivelul ridicat de securitate și de protecție împotriva faptelor penale și a traficului ilicit) în cadrul UE. Directiva constituie o dezvoltare a acquis-ului Schengen, întrucât face parte din setul comun de norme ale UE care permit libera circulație a persoanelor.

Directiva a fost revizuită după intrarea în vigoare a Protocolului Organizației Națiunilor Unite împotriva fabricării ilicite de arme de foc (Protocolul privind armele de foc) în 2005 și apoi în 2017, în urma atacurilor teroriste din 2015.

Reprezentare vizuală a Directivei privind armele de foc

2.1.Sarcinile care revin Comisiei

Directiva privind armele de foc solicită Comisiei să adopte atât acte de punere în aplicare, cât și acte delegate. Prin urmare, de la intrarea sa în vigoare, Comisia a adoptat:

1.La 5 martie 2018 [în temeiul articolului 15 alineatul (2)], Regulamentul de punere în aplicare (UE) 2018/337 de modificare a Regulamentului de punere în aplicare (UE) 2015/2403 de elaborare a unor orientări comune privind standardele și tehnicile de dezactivare, pentru a garanta că armele de foc dezactivate sunt în mod ireversibil nefuncționale.

2.La 16 ianuarie 2019 [în temeiul articolului 4 alineatul (3)], Directiva de punere în aplicare (UE) 2019/68 de stabilire a specificațiilor tehnice pentru marcajul armelor de foc și al componentelor lor esențiale în temeiul Directivei 91/477/CEE a Consiliului privind controlul achiziționării și deținerii de arme (a se vedea secțiunea 5.4.2).